
Sunggaban ang sitwasyong ibinunga 
ng pag-aaklas ng mga kabataang 


upisyal militar 

abilis na tumumba ang pag-aaklas ng mga 
M feeen upisyal ng Armed Forces of the 

Philippines (AFP). Pero sa kabila niyon, ang 
AFP, Philippine National Police at mga reaksyunaryong 
naghaharing uri ay patuloy na niyayanig ng mga 
pagbubulgar at pagkundena ng mga nag-aklas sa 
talamak na korupsyon sa reaksyunaryong gubyerno at 
AFP-PNP, malubhang demoralisasyon sa hanay ng 
mga upisyal at sundalo, at ang pagpapakana ng 
Malakanyang at AFP ng terorismo at pambobomba sa 
Mindanao. Ang mga pagbubulgar at pagkundena ay 
matinding tumatalab sa mga karaniwang sundalo at 
nakabababang upisyal ng AFP-PNP at maging sa 
karaniwang mamamayan. 

Tampok sa mga isyung pinakulo ng pag-aaklas ang 
isyu sa korapsyon at teroristang pambobomba ng AFP 
sa Mindanao. Pero nauungkat din ang malalang 
paghihikahos ng mamamayan, ang kabulukan ng 
gubyerno at lipunan, ang tunay na mga ugat ng 
armadong labanan at ang pangangailangan ng mga 
pundamental na pagbabago sa lipunan. 

Isinasangkalan ng mga propagandista at mga 
abugado ng Malakanyang ang kuneksyon ng 
reaksyunaryong oposisyon sa pag-aaklas militar para 
menosin ang protesta ng mga kabataang upisyal, 
limitahan ang pinsalang magagawa ng mga nag-aklas, 
at gipitin ang mga karibal sa pulitika. Bagamat may 
mga palatandaan ng gayong ugnayan, may mga 
malinaw ding indikasyon ng sariling mga isyu at 
sariling palo ng mga kabataang upisyal. Ang 
pagkasangkot naman ng mga reaksyunaryong anti- 
GMA sa mga ekstra-konstitusyunal na hakbang— 
bukod sa sumasalamin sa desperasyon ng ilan sa 
kanila—ay ibayong nagpapaigting sa mga hidwaan at 


labanan ng mga reaksyunaryo. 

Kaya ang pag-aaklas at ang kasunod na mga 
tuligsaan at mga maniobra at kontra-maniobra ay 
lalong nagpainit sa mga pangunahing isyung 
pambansa at panlipunan at lalong nagpasidhi sa mga 
hidwaan ng mga reaksyunaryo. Sunggaban natin ang 
mainam na sitwasyon para magpalawak at magpalakas 
ng ahitasyon at propaganda, mga protestang masa, 
mga taktikal na opensiba at gawaing alyansa. 

Ang higit pang pagpapasigla ng mga pakikibakang 
masa at mga taktikal na opensiba ang pinakamainam 
na paghahanda para sa iba pang malalaking laban: 
pagdalaw ni Bush, paglaban sa interbensyong militar 
ng US, paglaban sa pinaiigting na pasistang 
pananalakay sa mga larangang gerilya at kilusang 
masa, eleksyong 2004, at iba pa. 

Habang umiiwas na makupot sa usapin ng 
pagsuporta o di kaya'y pagkundena sa pag-aaklas— 
bigyang-diin natin ang nahahalukay na mga kaso at 
isyu ng korapsyon at kabulukan, teroristang 
pambobomba ng AFP sa Mindanao at iba pang 
pakanang antimasa, antinasyunal at anti-demokratiko 
ng papet na rehimen upang higit pang palawakin ang 
mga protestang masa, palakasin ang ahitasyon sa 
hanay ng mga sundalo at pulis, at mas palawakin ang 
ugnay at pakikipagtulungan sa pinakamalapad na 
posibleng hanay ng mga progresibo at positibong 
pwersa. 

Pag-ibayuhin ang paghihiwalay at pagbigwas sa 
imperyalismong US, sa naghaharing pangkating papet 
na Macapagal-Arroyo at sa mataas na kumand ng AFP 
at PNP. Ang teroristang pang-iintriga ng AFP sa 
Mindanao ay direktang nagsisilbi sa pagpapaigting ng 
interbensyong militar ng US at todong militarisasyon 


at pasistang terorismo ng estadong 
papet at reaksyunaryo. 

Maging alerto din sa paglitaw 
ng dagdag at mas malalaking bitak 
sa kampo. ng naghaharing 
reaksyunaryong Bs paksyon para 
lalong ihiwalay ang pinakamalaki 
at pinakamasugid na mga papet at 
reaksyunaryong nakapaligid sa 
pangkating Arroyo-Reyes. 

Tamang mantinihin ng ligal na 
demokratikong kilusan ang 
distansya sa mga reaksyunaryong 
oposisyong maka-Estrada at 
pinakamasahol na mga pampu- 
litikang labi ng pasistang 
pangkating Marcos. Tamang 
hiwalay na magmartsa ang ligal 
na demokratikong kilusan kahit 
sumabay ang mga maka-Estrada 
at maka-Marcos sa pagkilos 
kaugnay ng iisang isyu o 
okasyon. 

Kaalinsabay, dapat aktibo 
nating samantalahin ang 
maigting na labanan nila ng 
naghaharing paksyong Arroyo. 
Kailangang maging agresibo at 
mapanlikha sa paghahanap ng 
mga paraan para makinabang 
nang di tuwiran at sa di hayag 
na paraan ang kilusang masa at 
rebolusyonaryong kilusan. 

May partikular na halaga ang 
papel ng kilusang masa at gawaing 
alyansa sa Mindanao. Kailangang 
palakasin ang kilusan para 
siyasatin ang mga pambobomba at 
pasistang terorismo sa Mindanao, 
parusahan ang mga utak ng mga 
ito, at bayaran ng danyos at 
tulungan ang mga biktima. Dapat 
tumbukin din ng kilusang ito ang 
paglalantad at paglaban sa 
pinaiigting na interbensyong mili- 
tar ng US at militarismo't pasismo 
sa isla at sa buong bansa. 
Kailangang aktibong tumulong sa 
pagpapalakas ng kilusang protesta 
sa Mindanao ang ligal na 
demokratikong kilusan sa ibang 
bahagi ng bansa laluna ang sa 


Metro Manila. 

May partikular na halaga rin 
ang pagtugon ng kilusang 
kabataan sa mga isyu at pag-aaklas 
ng mga kabataang upisyal ng AFP. 
Kailangang manguna ang 
progresibong kilusang kabataan sa 
pag-ungkat, pagtalakay, at 
pagpapakilos ng malawak na hanay 
ng kabataan at mamamayan para 
lutasin ang mga isyu sa korupsyon, 
kahirapan, kabulukan sa lipunan at 
gubyerno, at pundamental na 


pagbabago sa lipunan. 
Kailangang palakasin ang anti- 
imperyalistang kilusang protesta 


bilang bahagi ng patuloy na 
paglaban sa interbensyong militar 
ng US, pakikibaka sa imper- 
yalistang globalisasyon, at 
paghahanda sa pagdalaw ni Bush 
sa Oktubre. Sunud-sunod ang 
malalaking isyu na pwedeng 
patampukin hanggang sa pag- 
dating ni Bush: interbensyong 
militar, open skies agreement, 
lubos na liberalisasyon ng World 
Trade Organization sa kalakalang 
agrikultural, kasunduan sa 
immunity ng mga tropang US sa 
International Criminal Court, 
charter change para lalong paburan 
ang mga korporasyong trans- 


nasyunal at iba pa. 

Kailangang palawakin at 
pasiglahin ang pakikipagtulungan 
at pagpapakilos sa mga pwersa at 
elementong makabayan. Pasiglahin 
ang mga aksyong protesta, 
gawaing propaganda, mga forum at 
iba't ibang pagtitipon at aktibidad 
na anti-imperyalista at salubungin 
si Bush ng mga dambuhalang 
protesta. 

May makabuluhang papel ang 
pagsigla ng mga taktikal na 
opensiba ng BHB sa pag- 
igting ng krisis sa pulitika ng 
reaksyunaryong naghaharing 
sistema. Kailangang higit 
pang palawakin at paigtingin 
ang mga taktikal na opensiba 
para puspusang labanan ang 
pagkukumahog ng papet na 
pangkating Arroyo-Reyes na 
maglipat ng mas malaki pang 
pwersa at armas tungo sa 
mga larangang gerilya ng 
BHB, pagbayarin sila sa 
pinaiigting na pasistang 
terorismo sa kanayunan at 
kalunsuran at labanan ang 
pinaiigting na interbensyong 
militar ng US. 

Pinakamahalaga sa lahat 
ang higit pang pagpapalakas ng 
ahitasyon at mga pakikibakang 
masa sa mga baryo, pabrika, 
komunidad, paaralan at lansangan. 
Ang aktibong masaklaw na 
ahitasyon at propaganda ay dapat 
sabayan ng ibayong mas malawak 
na pagsuyod, pag-abot at 
pagpapakilos ng masa sa mga 
batayang antas. Kailangang 
pursigidong lutasin at igpawan ang 
mga hadlang at problema sa 
pagpapalawak at pagpapataas ng 
antas ng organisasyon ng masa. 
Kailangang pursigidong buhayin at 
pasiglahin ang mga kampanya at 
protestang masa. Kailangang 
sinupin at paunlarin ang mga 
pamamaraan at teknik sa pagpukaw 
at pagpapakilos sa masa. TAB] 

